Il ministri
pe lenghe galese, Leighton Andrews, al à fat savê che i nivei gnûfs
di tutele e di promozion de lenghe a jentraran in vore tal Novembar
di chest an che al ven par chel che al rivuarde lis struturis
governativis galesis, lis aministrazions locâls e i parcs naturâi.
I “standards” a son il cûr de leç su la lenghe fate buine intal
2011 par promovi il galês e a rapresentin i nivei linguistics minims
che la int e à di spietâsi cuant che e à a ce fâ cuntune struture
publiche. La iniziative e rive dopo che il guvier galês al veve dite
di no ai nivei linguistics fats indenant de comissarie pe lenghe
galese che a cjapavin dentri sei i sogjets publics che lis aziendis
privadis clamadis a garantî servizis di utilitât publiche. Il
responsabil pe lenghe dal partît nazionalist Plaid Cymru, Simon
Thomas, al à manifestât la delusion pe decision di limitâ i
standards dome ai organisims di guvier dal teritori e di no cjapâ
dentri ancje chei sogjets che a fasin un servizi public. Par chei, e
je stade la rispueste dal guvier galês, si proviodarà a pene che al
è pussibil.
Font:
BBC, 17/05/13
ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn zho_Hans